Dragoste, droguri, crimă

Părea o poveste de dragoste. Însă doar părea. O vreme, cunoscuţii celor doi au crezut că pe bărbatul de 35 de ani şi pe fata de doar 15 ani îi legau sentimente puternice.

După trei ani, însă, adică după ce Dan Robert Cadar şi-a ucis iubita, pe Clara Maria Drăgoi, în bătaie, adevărurile urâte au început să iasă la suprafaţă, dezvăluind lumii o poveste pigmentată cu numeroase scandaluri şi bătăi, cu multă băutură şi consum frecvent de droguri.

În acelaşi timp, au început să apară şi o mulţime de scandaluri colaterale, care aveau să ruineze complet familia criminalului. Povestea a iscat însă şi multe controverse legate de moralitatea celor care au avut atingere cu întreaga poveste şi care s-au făcut că nu văd legătura bolnăvicioasă dintre victimă şi asasin.

El major şi ea minoră

Dan Robert Cadar şi Clara Maria Drăgoi s-au cunoscut pe când fata avea doar 15 ani şi, la scurt timp, au început o relaţie pe care unii ar putea-o considera de concubinaj. Fata, pe atunci elevă în clasa a IX-a, îşi împărţea viaţa între locuinţa părinţilor şi vila iubitului ei, declarând tuturor că trăieşte o iubire fără pereche.

El, trecut prin viaţă, oscila între „beizadea” şi interlop. Fiu al unui prosper om de afaceri (tatăl său a ajuns la un moment dat chiar consilier judeţean pe listele PDL Galaţi), Dan Robert Cadar s-a „remarcat” cu maşinile luxoase, chefurile cu interlopi şi consumul de droguri.





Cadar avea un cazier stufos, dobândit atât în România cât şi în Italia, şi era în evidenţele poliţiei ca şi consumator de droguri. Numai in Peninsulă, bărbatul a fost condamnat la cinci ani pentru proxenetism, pedeapsă care se adauga altor sentinţe pentru furturi de autoturisme şi pentru infracţiuni la regimul circulaţiei. În România, avea două condamnări pentru trafic de droguri.

De altfel, cercetările ulterioare crimei au arătat că legătura dintre Clara şi Dan a fost „consolidată” de banii şi de drogurile pe care bărbatul le furniza copilei şi de care Clara a devenit, la un moment dat, dependentă.

„Cei doi consumau în mod frecvent droguri, în special din categoria celor denumite generic etnobotanice, dar şi substanţe pe bază de cannabis”, Rechizitoriul întocmit de procurori

Ucisă cu pumnii şi picioarele, după ce s-au drogat

După o vreme, relaţia dintre cei doi a ajuns să fie tot mai violentă. Cu câteva luni înainte de a fi ucisă, Clara a ajuns la şcoală (învăţa la prestigiosul colegiu „Alexandru Ioan Cuza” din Galaţi) cu mandibula ruptă.

„Ni s-a spus că a avut un accident de maşină. Am fost circumspectă de la început. Nu am crezut povestea. S-a chinuit foarte mult. Luni de zile a băut apă doar cu paiul. Îl iubea probabil foarte mult şi sentimentele au îndemnat-o să rămână alături de el” Profesoara Magdalena Grigore, diriginta fetei

Se pare că părinţii au încercat în repetate rânduri să îi arate adevărata faţă a bărbatului, dar fără succes. În 2012, cu circa trei luni înainte de a fi ucisă, fata a plecat de acasă şi s-a mutat în reşedinţa lui Dan Cadar, de pe strada Revoluţiei.

Din păcate, cunoştinţele au observat că fata începuse să consume şi ea droguri, în mod regulat, devenind irascibilă, violentă, cu reacţii necontrolate. Există declaraţii că între cei doi izbucneau frecvent conflicte în public, iar totul a culminat în ziua crimei.





Potrivit martorilor, fata, aflată într-o stare ciudată, posibil din cauza consumului de stupefiante, i-ar fi spart cu o frapieră capul lui Dan Cadar, chiar în acea seară, într-un restaurant din Galaţi. Au plecat de acolo certându-se ca la uşa cortului, iar odată ajunşi la vila bărbatului totul a degenerat: s-au luat la bătaie.

În cele din urmă, bărbatul de 38 de ani a învins şi a aplicat victimei, căzută pe podea, o ploaie de lovituri cu pumnii şi cu picioarele, dar şi cu rangă din fier. Raportul medico-legal arată că victima fost pur şi simplu zdrobită, de parcă ar fi lovit-o un camion.

„Numita Clara Maria Drăgoi a decedat din cauza insuficienţei cardio-respiratorii acute consecutivă unui şoc traumatic şi hemoragii provocat de un traumatism cranio-facial şi toracic cu fractură occipitală, contuzii cerebrale, hemoragie meninge, fractură de stern, fracturi costale bilaterale, contuzii pulmonare şi de cord”. Certificatul medico-legal

După cum puteţi constata, avea totul rupt în ea. De altfel, anchetatorii aveau să descopere la locul crimei un scenariu de coşmar: sânge peste tot, lucruri sparte şi răvăşite.

Era una la părinţi...

Clara Maria Drăgoi era singurul copil la părinţi, iar aceştia au încercat să-i facă toate poftele. Şi-au dat seama că au fost prea îngăduitori de-abia când deja era prea târziu.





„Băiatul lui Cadar mi-a omorât fata! E un handicapat care a distrus-o! Ştiam de relaţia lor şi nu am fost niciodată de acord cu ea”, a declarat, după crimă, Bogdan Drăgoi, tatăl Clarei.

Culmea este că, în ciuda vieţii tumultoase pe care o ducea, tânăra avea rezultate bune la şcoală. Abia terminase clasa a XI-a la Colegiul Naţional „Al. I. Cuza”, iar profesorii aveau doar cuvinte de laudă despre ea.

„Clara Drăgoi era o elevă bună. De câte ori se punea pe treabă reuşea să facă tot ceea ce şi-a propus. Însă se vedea clar că era influenţată de relaţia pe care o avea. Îmi pare tare rău că s-a ajuns aici. Era o fată bună, veselă şi o colegă minunată. Am stat de vorbă cu ea în repetate rânduri şi se vedea clar că este un copil minunat. Din păcate a nimerit lângă cine nu trebuia şi s-a ajuns la această tragedie” Profesoara Magdalena Grigore, diriginta fetei

Şi colegii de clasă au vorbe bune despre fată, dar spun că relaţia cu Dan George Cadar a distrus-o.

„Vorbea foarte frumos despre el. Ne spunea că este un om bun şi blând. Nu ne-a spus niciodată care era numele lui de familie. Pentru ea, el era doar Dănuţ. Singurul lucru pe care ni l-a mărturisit era gelozia lui. Cu toate acestea, ne spunea mereu că îl iubeşte enorm. Pentru ea nu contau banii, ci doar că era un om bun”, ne-a spus Ema Pascariu.

„Am aflat cine este. Toată lumea ştie ce faimă are în oraş. Am încercat de multe ori să o prevenim asupra tuturor aspectelor legate de această relaţie. I-am spus tot ceea ce am aflat despre el, dar nu a contat. I-am explicat în repetate rânduri că ar fi mult mai bine pentru ea să renunţe. Ne spunea mereu că ea ştie cine este Dănuţ şi că îl iubeşte aşa cum este”, a povestit Cristian Grigoraş.

„Ceea ce s-a întâmplat este o tragedie. Relaţia cu el i-a făcut rău. Atunci când iubeşti pe cineva, încerci să îl ajuţi, nu să îl distrugi”, Raluca Nicu, colegă de clasă

Daune de 1.000.000 de lei pentru familia victimei

Deşi iniţial nu a dat nicio declaraţie la Parchet, Dan Cadar a recunoscut în cele din urmă că el este autorul omorului, fiind posibil ca bărbatul să se fi aflat sub influenţa etnobotanicelor la momentul disputei cu Clara Maria Drăgoi. Din păcate, nimeni nu s-a gândit să-l expertizeze în momentele de după reţinerea lui pentru omor.





În afara pedepsei de 27 de ani de închisoare, pronunţată de Curtea de Apel Galaţi pe 1 iulie 2015, judecătorii l-au obligat pe criminal şi la plata a 40.000 de lei drept daune materiale şi 1.000.000 de lei cu titlu de daune morale către tatăl victimei, Bogdan Marian Drăgoi.





Interesant este că şi tatăl lui Dan Cadar, fostul consilier judeţean PDL Mircea Cadar (foto), are probleme grave cu legea. El a fost deja condamnat, în aprilie 2015, la doi ani de închisoare pentru şantaj, ultraj, distrugere şi alte violenţe.

Dan Robert Cadar este în prezent în stare de arest, fiind încarcerat în Penitenciarul de Maximă Siguranţă din Galaţi.

VA MAI RECOMANDAM ŞI:

A ucis fără milă şapte oameni. Celebrul asasin grec Kostas Passaris, supranumit „Fiara din Balcani”, condamnat de Tribunalul Galaţi la închisoare pe viaţă